
   KLASA:030-01/24-01/1
   URBROJ: 539/06/01-24-5
   Zagreb, 02. veljače 2024.
ZAPISNIK

S 4. IZVANREDNE SKUPŠTINE HRVATSKE KOMORE SOCIJALNIH RADNIKA

koja se održala u hibridnom obliku 02. veljače 2024. godine, s početkom u 16:00 sati

               DNEVNI RED

1. Otvaranje Skupštine
2. Izbor Radnih tijela:
· Radno predsjedništvo (3 člana) i
· Ovjerovitelji zapisnika (2 člana).
3. Usvajanje Izvješća Radnog predsjedništva
4. Usvajanje Dnevnog reda
5. Opoziv Predsjednika Hrvatske komore socijalnih radnika
6. Usvajanje Poslovnika o radu Skupštine
7. Usvajanje Pravilnika o postupku priznavanja prava na obavljanje djelatnosti socijalnog rada
8. Privremeno imenovanje Predsjednika – Domagoj Kronstein
9. Odluka o visini naknade za rad Zamjenice Predsjednika i Privremenog Predsjednika
10. Razno
AD 1.

Predsjednik Skupštine Ivan Jazvić pozdravlja prisutne, navodi da su na prošloj članovi izrazili želju da im se omogući više aktivnog sudjelovanja u radu Skupštine te je Upravni odbor donio odluku da se ova Skupština održi u hibridnom obliku. 
Navodi da će se sjednica Skupštine snimati te otvara 4. izvanrednu Skupštinu. 
Također, navodi da su svi materijali za Skupštinu pravovremeno elektronskim putem dostavljeni svim članovima Hrvatske komore socijalnih radnika te na iste nije bilo primjedbi niti prijedloga. 
Trenutno je prisutno 80 članova (38 uživo i 42 online) te Predsjednik Skupštine utvrđuje da se Skupština može održati i da se mogu donositi pravovaljane odluke.
AD 2.

Za Radno predsjedništvo predlažu se Helena Klarić, Sandra Kolaković i Tina Klisarić.
Helena Klarić je većinom glasova izabrana za članicu Radnog predsjedništva.
(Za – 71 član, Protiv – 1 član, Suzdržanih – 1 član)
Sandra Kolaković je većinom glasova izabrana za članicu Radnog predsjedništva.

(Za – 73 člana, Protiv – 0 članova, Suzdržanih – 1 član)

Tina Klisarić je većinom glasova izabrana za članicu Radnog predsjedništva.

(Za – 69 članova, Protiv – 1 član, Suzdržanih – 1 član)

Za ovjeroviteljice zapisnika predlažu se Iva Kutle Alavuković i Vesna Protulipac.

Iva Kutle Alavuković je većinom glasova izabrana za ovjeroviteljicu zapisnika.

(Za – 77 članova, Protiv – 1 član, Suzdržanih – 1 član)

Vesna Protulipac je većinom glasova izabrana za ovjeroviteljicu zapisnika.

(Za – 75 članova, Protiv – 1 član, Suzdržanih – 0 članova)

AD 3.

Radno predsjedništvo utvrdilo je da je na Skupštini prisutno 85 članova Hrvatske komore socijalnih radnika, od čega 41 član uživo i 44 člana online.

Izvješće Radnog predsjedništva je usvojeno većinom glasova prisutnih članova. 

(Za – 72 člana, Protiv – 1 član, Suzdržanih – 6 članova)
AD 4.

Predsjednik Skupštine obavještava prisutne da, do dana održavanja Skupštine, od strane članova Komore nisu zaprimljeni nikakvi prijedlozi za dopunu Dnevnog reda, no članak 5. Poslovnika o radu Skupštine omogućuje dopunu Dnevnog reda na samoj Skupštini neposredno prije usvajanja Dnevnog reda, ukoliko istu predloži najmanje trećina prisutnih članova Skupštine.

Predsjednik Skupštine poziva prisutne da se izjasne imaju li prijedloge za dopunu Dnevnog reda.

Antonija Canjuga predlaže da se na Dnevni red stavi točka „opoziv Predsjednika Komore“.

Štefica Karačić moli Zamjenicu Predsjednika Silviju Kancijan da obrazloži iz kojeg razloga na Dnevni red nije stavljena točka „opoziv Predsjednika Komore“ već je prijedlog bio izbor Privremenog Predsjednika.

Zamjenica Predsjednika Silvija Kancijan pozdravlja prisutne i zahvaljuje svima koji su se odazvali na Skupštinu. Navodi da je Predsjednik Komore Antun Ilijaš krajem listopada 2023. godine suspendiran, odnosno odlukom Nadzornog odbora protiv njega je pokrenut postupak pred Disciplinskim sudom koji još nije završen. Pravo svake osobe je da ju se smatra nevinom dok se protiv nje ne dokaže krivnja. Poštujući legitimitet Predsjednika Komore Upravni odbor je predložio imenovanje Privremenog Predsjednika iz redova Upravnog odbora dok Disciplinski sud ne završi postupak te dok Ministarstvo rada, mirovinskog sustava, obitelji i socijalne politike ne donese izvješće u predmetima priznavanja inozemnih stručnih kvalifikacija, izuzetim još 2022. godine, a koje su javne ovlasti i nad kojima je Ministarstvo nadležno i jedino legitimno za provođenje upravnog nadzora. Zajedno s materijalima za 4. izvanrednu Skupštinu, svim članovima je dostavljeno obrazloženje izbora Privremenog Predsjednika te se Silvija Kancijan ovim putem u svoje osobno ime i u ime Upravnog odbora ispričava kolegici Ani Opačić zbog stavljanja u neetičan i neravnopravan položaj, radilo se o nepažnji i nije bilo namjere ugroziti integritet Ane Opačić niti Povjerenstva za usporedbu stručnih kvalifikacija i provjeru kompetentnosti koje je radilo u otežanim uvjetima i pod pojačanim pritiscima. Povjerenstvo za usporedbu stručnih kvalifikacija i provjeru kompetentnosti podnijelo je Upravnom odboru prijavu koja se sastoji od 6 točaka koje su usmjerene na postupanja u predmetima priznavanja inozemnih stručnih kvalifikacija, u pet točaka je prijavljeno postupanje Komore, a u jednoj točci je izrijekom prijavljeno postupanje Predsjednika Komore. Slijedom utvrđenih nepravilnosti i suspenziji Predsjednika Komore, Upravni odbor je zatražio mišljenje Ministarstva rada, mirovinskog sustava, obitelji i socijalne politike u predmetima priznavanja inozemnih stručnih kvalifikacija, a koji se stavljaju na teret Predsjedniku Komore. U aktima Komore postoji pravna praznina, člankom 30. Statuta propisano je da Zamjenik Predsjednika može 90 dana mijenjati Predsjednika Komore u slučaju njegove spriječenosti, a tih 90 dana je s današnjim danom isteklo. Upravni odbor se savjetovao i s Predsjednikom Skupštine te Predsjednikom Nadzornog odbora kako se ne bi postupilo u suprotnosti s općim aktima Komore, Komora mora imati zakonskog predstavnika, a vršitelj dužnosti nije predviđen općim aktima, Upravni odbor nije tražio opoziv Predsjednika Komore dok se ne vide rezultati onoga što se Predsjedniku Komore stavlja na teret. Predsjednik Komore ima pravo da se navedeni postupci završe na legitiman način. Kolega Domagoj Kronstein je predložen za Privremenog Predsjednika ispred Upravnog odbora kao legitimno izabrani član Upravnog odbora, koji ima sve pretpostavke koje Predsjednik Komore treba imati, protiv njega nije pokrenuta disciplinska odgovornost te nije evidentiran u kaznenoj niti prekršajnoj evidenciji. Na upit kako je bilo moguće izvršiti uvid u predmete koji su izuzeti od strane resornog ministarstva još 2022. godine, Silvija Kancijan navodi da su svi predmeti kopirani i kopije se nalaze u uredu Komore. 
Vlasta Grgec-Petroci kao članica Nadzornog odbora navodi da je Nadzorni odbor postupao po prijavi članice Hrvatske komore socijalnih radnika, u svim točkama prijave su utvrđene nepravilnosti u radu te je pokrenut Disciplinski postupak. Nadzorni odbor je također dao mišljenje da se za Privremenog Predsjednika predloži član Upravnog odbora iz razloga što će Komorom lakše upravljati član Upravnog odbora koji je upoznat s radom Komore, nego da se bira netko novi tko će se morati ispočetka privikavati i snalaziti za što će mu trebati i više od 6 mjeseci.
Pravnica Komore Nataša Tokić Marinković navodi da je Nadzorni odbor odlučio pokrenuti Disciplinski postupak nakon što je utvrdio nepravilnosti, odnosno da postoji osnovana sumnja kako je ono što je navedeno u prijavi zaista tako. Pravilnikom o uredu propisano je da pokretanje disciplinskog postupka automatizmom povlači suspenziju Predsjednika Komore. Predsjednik može, odlukom Disciplinskog suda, biti oslobođen krivnje i tada će nastaviti obavljati funkciju Predsjednika Komore, no suspenzija traje sve dok je disciplinski postupak u tijeku.
Predsjednik Skupštine moli prisutne da se pridržavaju Poslovnika o radu Skupštine te da se za raspravu o pojedinoj točki Dnevnog reda svaka osoba može javiti samo jednom, moli da bude kratka i jezgrovita, a replike nisu predviđene Poslovnikom o radu Skupštine.

Marina Vulinović predlaže da se usvoje Izmjene Statuta u točci u kojoj Zamjenica Predsjednika može mijenjati Predsjednika do 90 dana, odnosno da se briše navedeni rok. Navedeno smatra jedino legitimno u ovoj pravnoj praznini. Katarina Opačić predlaže da se na Dnevni rad stavi točka „izmjena članka 30. Statuta Komore“.

Štefica Karačić navodi da nastala situacija nije predviđena općim aktima Komore. Nakon što je Upravni odbor zaprimio odluku Nadzornog odbora, zatražen je sastanak s predsjednikom Nadzornog odbora. Navodi da će se, nakon donesene odluke Disciplinskog suda, postupati po donesenoj odluci i poduzimati daljnje radnje, a do donošenja odluke je potrebno omogućiti funkcioniranje rada Komore. Prijedlog Privremenog Predsjednika nije bio ishitren niti donesen da bi se nekoga privilegiralo ili štitilo. Ako se donese odluka o opozivu Predsjednika Komore, potrebno je pokrenuti kandidacijski postupak i provesti izbore, što je minimalno 30 dana, a do tada treba naći adekvatno rješenje za funkcioniranje rada Komore. Skupština je najviše tijelo i svojim odlukama može utjecati na rad Komore.
Ana Opačić navodi da je još 30. rujna 2022. godine podnijela predstavku Upravnom odboru jer je spletom okolnosti saznala, a uvidom u predmete koristeći pravo na pristup informacijama i potvrdila, da se radilo o krivotvorenju službene isprave, odnosno rješenja donesenog u upravnom postupku. Kako mjesecima nije dobivala odluku Upravnog odbora te obzirom se Predsjednik Komore oglušio na zahtjev za dostavom odluke Upravnog odbora, a nakon čega je dostavio odluku koja nije odgovarala onome što je Upravni odbor odlučio, u kolovozu 2023. godine se ponovno pozvala na pravo na pristup informacijama i izvršila uvid u sve predmete, odnosno donesena rješenja. Nakon navedenog uvida u predmete u rujnu 2023. godine je Nadzornom odboru dostavljena dopunjena predstavka sa 6 točaka. Predsjednik Komore je nakon toga i sam protiv sebe podnio prijavu pred Disciplinskim sudom. Povjerenstvo za usporedbu stručnih kvalifikacija i provjeru kompetentnosti se osjeća oštećeno jer su rješenja u navedenim predmetima donesena protivno mišljenju Povjerenstva te protivno aktima, odnosno iz Komore su izašla rješenja koja nisu odgovarala mišljenju Povjerenstva te je smatrala da je potrebno poduzeti radnje kako bi se osobno zaštitila.
Božena Horvat-Alajbegović navodi da smo se danas okupili da se Komora ne dovede u krizu, da Komora nastavi raditi i da imamo predstavnika, jer svi ovisimo o licenci za rad sukladno Zakonu o djelatnosti socijalnog rada. Prijedlog Izmjene Statuta dolazi u obzir za buduće razdoblje, ali sada bi to dovelo do pravnog vakuuma i nemogućnosti djelovanja Komore. Izborom Privremenog Predsjednika imamo mogućnost riješiti prijelazno razdoblje. 

Silvija Kancijan se zahvaljuje Ani Opačić na informacijama o tome kako je došlo do ove situacije. Navodi da Izmjena članka 30. Statuta trenutno nije moguća jer se za isto mora tražiti prethodna suglasnost Ministarstva rada, mirovinskog sustava, obitelj i socijalne politike te organizirati još jednu Skupštinu na kojoj bi se navedene Izmjene i dopune Statuta usvojio, što iziskuje rok od više mjeseci i ne rješava trenutnu situaciju. Izmjene i dopune Statuta se već razmatraju na Upravnom odboru te je u planu i prijedlog izmjene i nekih drugih članaka Statuta. Navodi da je Upravni odbor prvotno nju predložio za Privremenu Predsjednicu obzirom je ona Zamjenica Predsjednika, no kako ona je dislocirana, ne može biti na raspolaganju Komori svaki dan u Zagrebu. Smatra da Predsjednik Komore mora biti svakodnevno dostupan uredu Komore i medijima, te je ona predložila da to bude član Upravnog odbora koji živi i radi u Zagrebu. Svi članovi Upravnog odbora su mogli prihvatiti navedenu kandidaturu, no jedino je Domagoj Kronstein prihvatio navedenu kandidaturu. Predlaže da se navedena situacija riješi na što bezbolniji način kako bi Komora mogla funkcionirati.
Zamjenica Predsjednika Komore Silvija Kancijan navodi da se dopuna Dnevnog reda može usvojiti ukoliko za nju glasa najmanje 1/3 prisutnih članova te daje na usvajanje prijedlog da se na Dnevni red stavi točka „opoziv Predsjednika Komore“.

Predsjednik Skupštine daje na usvajanje Dnevni red. 
Trenutno je prisutan 91 član (41 uživo i 50 online).
Zaključak

Dnevni red s novom točkom „opoziv Predsjednika Komore“ je usvojen s 1/3 glasova prisutnih članova (32 člana „ZA“ od ukupno 91 prisutnog člana).
AD 5.

Predsjednik Skupštine daje na glasovanje prijedlog opoziva Predsjednika Komore Antuna Ilijaša.
Zaključak
Predsjednik Komore Antun Ilijaš nije opozvan obzirom je za njegov opoziv glasovalo 22 od ukupno 91 člana.
AD 6.
Predsjednik Skupštine daje na usvajanje Poslovnik o radu Skupštine.

Zaključak
Poslovnik o radu Skupštine je usvojen većinom glasova prisutnih članova. 

(Za – 72 člana, Protiv – 0 članova, Suzdržanih – 6 članova)

AD 7.
Predsjednik Skupštine daje na usvajanje Pravilnik o postupku priznavanja prava na obavljanje djelatnosti socijalnog rada.

Zaključak
Pravilnik o postupku priznavanja prava na obavljanje djelatnosti socijalnog rada je usvojen većinom glasova prisutnih članova. 

(Za – 70 članova, Protiv – 0 članova, Suzdržanih – 2 člana)

AD 8.
Predsjednik Skupštine daje na usvajanje prijedlog o imenovanju Domagoja Kronsteina Privremenim Predsjednikom Hrvatske komore socijalnih radnika.
Zaključak
Domagoj Kronstein je većinom glasova prisutnih članova imenovan Privremenim Predsjednikom Hrvatske komore socijalnih radnika.
(Za – 52 člana, Protiv – 13 članova, Suzdržanih – 17 članova)
AD 9.

Predsjednik Skupštine daje na usvajanje prijedlog o visini naknade za rad Zamjenice Predsjednika i Privremenog Predsjednika u iznosu od 34 eura neto po satu rada. 
Zaključak
Odluka o visini naknade za rad Zamjenice Predsjednika i Privremenog Predsjednika u iznosu od 34 eura neto po satu rada je usvojena većinom glasova prisutnih članova.
(Za – 63 člana, Protiv – 7 članova, Suzdržanih – 13 članova)
AD 10.
Božena Horvat-Alajbegović je poželjela Domagoju Kronsteinu puno sreće u radu sa željom za transparentnošću, protokom informacija i pozitivnim promjenama. Također se zahvaljuje kolegici Ani Opačić što je izložila svoj autoritet vjerujući da joj nije bilo lako ući u cjelokupnu proceduru.
Predsjednik Skupštine poziva Domagoja Kronsteina da se kratko obrati prisutnima.

Domagoj Kronstein zahvaljuje svima na ukazanom povjerenju, navodi da će se truditi promovirati struku te poziva sve članove na zajedništvo.
Predsjednik Skupštine se pridružuje čestitkama Domagoju Kronsteinu, zahvaljuje svima na sudjelovanju te zatvara Skupštinu.

4. izvanredna skupština Hrvatske komore socijalnih radnika je zaključena u 17:30 sati.

PREDSJEDNIK SKUPŠTINE
Ivan Jazvić, diplomirani socijalni radnik




   

       
ZAPISNIČARKA
Ines Furda, diplomirana socijalna radnica
OVJEROVITELJICE ZAPISNIKA

1. Iva Kutle Alavuković, diplomirana socijalna radnica
2. Vesna Protulipac, diplomirana socijalna radnica
Ilica 35 

